2015-11-11 13:07:42• hírek • MTI
Romániában enyhén gyorsult az infláció októberben, de továbbra is negatív tartományban maradt. A fogyasztói árak 1,64 százalékkal alacsonyabbak voltak az egy évvel korábbinál - derül ki a román országos statisztikai intézet szerdai közléséből.
Az előző, szeptemberi inflációs adat a fogyasztói árak 1,7 százalékos csökkenését mutatta.
Októberben az előző hónaphoz képest a fogyasztói árak 0,28 százalékkal nőttek, az élelmiszerek 0,5 százalékkal drágultak, a nem élelmiszerek 0,13 százalékkal kerültek többe, a szolgáltatások fogyasztói árindexe 0,27 százalékkal emelkedett az előző hónaphoz képest.
A Román Nemzeti Bank hétfőn ismét módosította az idei és a jövő évi inflációs előrejelzését. A román jegybank az idén a fogyasztói árak 0,7 százalékos csökkenésére számít.
A jegybank várakozásai szerint a román infláció májusig negatív tartományban marad, majd 2016-ban egész évben 1,1 százalékos éves infláció lesz, ami 0,4 százalékkal magasabb a korábban jelzett 0,7 százalékos dráguláshoz képest.